ऋषिकेश। मुख्यमंत्री पुष्कर सिंह धामी ने आज ऋषिकेश कर्णप्रयाग रेल परियोजना का स्थलीय निरीक्षण किया। इस दौरान योग नगरी रेलवे स्टेशन का निरीक्षण करने के पश्चात सीएम धामी ने रेल विकास निगम के अधिकारियों के साथ रेल परियोजना की कार्य प्रगति पर विस्तार से चर्चा की। मंगलवार को पूर्व निर्धारित कार्यक्रम के अनुसार मुख्यमंत्री पुष्कर सिंह धामी तीर्थ नगरी ऋषिकेश पहुंचे। उन्होंने ऋषिकेश कर्णप्रयाग रेल परियोजना के पहले स्टेशन योग नगरी ऋषिकेश का निरीक्षण किया। पहली बार ऋषिकेश आगमन पर कार्यकर्त्ताओं ने मुख्यमंत्री का जोरदार स्वागत किया। निरीक्षण के पश्चात मुख्यमंत्री रेल विकास निगम के बाईपास मार्ग स्थित कार्यालय पहुंचे। जहां मुख्य परियोजना प्रबंधक हिमांशु बडोनी ने रेल परियोजना को लेकर प्रेजेंटेशन दिया। उन्होंने बताया कि ऋषिकेश-कर्णप्रयाग रेल योजना का कार्य तेजी से चल रहा है। आज तक अलग-अलग फेस में करीब 14 किलोमीटर से अधिक रेल टनल का निर्माण किया जा चुका है। उन्होंने बताया कि परियोजना के सभी पैकेज पर काम जारी है। पैकेज-4 में सबसे लंबी रेल टनल बनाई जानी है जिसके लिए टीवीएम तकनीकी का उपयोग किया जा रहा है। मुख्यमंत्री ने निर्धारित समय पर काम पूरे करने के निर्देश दिए। समीक्षा बैठक के पश्चात मुख्यमंत्री गुलर क्षेत्र में चल रहे परियोजना के कार्यों का स्थलीय निरीक्षण करने पहुंचेंगे।
तपस कुमार विश्वास
संपादक